b'\n_START_ARTICLE_\nHjalmar Front\n_START_PARAGRAPH_\nHjalmar Front (ven. \xd0\xa5\xd1\x8c\xd1\x8f\xd0\xbb\xd0\xbc\xd0\xb0\xd1\x80 \xd0\xa4\xd1\x80\xd0\xb0\xd0\xbd\xd1\x82\xd1\x81\xd0\xb5\xd0\xb2\xd0\xb8\xd1\x87 \xd0\xa4\xd1\x80\xd0\xbe\xd0\xbd\xd1\x82, Hjalmar Frantsevit\xc5\xa1 Front, 1900 M\xc3\xa4nts\xc3\xa4l\xc3\xa4 \xe2\x80\x93 1970 Ruotsi) oli suomalainen upseeri, joka palveli 1920\xe2\x80\x931930-luvuilla Neuvostoliiton puna-armeijassa, kunnes loikkasi kev\xc3\xa4\xc3\xa4ll\xc3\xa4 1938 Mant\xc5\xa1uriassa Japanin puolelle. Toisen maailmansodan aikana h\xc3\xa4n toimi japanilaisten neuvonantajana, ja vietti sodan p\xc3\xa4\xc3\xa4tytty\xc3\xa4 viimeiset vuuotensa Ruotsissa. Front osallistui el\xc3\xa4m\xc3\xa4ns\xc3\xa4 aikana kaikkiaan nelj\xc3\xa4\xc3\xa4n eri sotaan; Suomen ja Ven\xc3\xa4j\xc3\xa4n sis\xc3\xa4llissotiin, Neuvostoliiton ja Japanin rajasotiin sek\xc3\xa4 toiseen maailmansotaan.\n_START_SECTION_\nSuomen sis\xc3\xa4llissota ja vuodet Neuvostoliitossa\n_START_PARAGRAPH_\nM\xc3\xa4nts\xc3\xa4l\xc3\xa4n S\xc3\xa4\xc3\xa4ksj\xc3\xa4rven kyl\xc3\xa4ss\xc3\xa4 syntynyt liittyi sis\xc3\xa4llissodan alkaessa Malmin punakaartiin. Muistelmissaan h\xc3\xa4n mainitsi syyksi vain halunneensa saada oikean kiv\xc3\xa4\xc3\xa4rin. Sodan loppuvaiheessa Front pakeni laivalla Pietariin, jonne h\xc3\xa4n saapui huhtikuun lopussa. Neuvosto-Ven\xc3\xa4j\xc3\xa4ll\xc3\xa4 h\xc3\xa4n suoritti usean muun suomalaisen tavoin nelivuotisen Pietarin kansainv\xc3\xa4lisen sotakoulun upseerikurssin, ja osallistui sen aikana Ven\xc3\xa4j\xc3\xa4n sis\xc3\xa4llissodan taisteluihin. Front taisteli my\xc3\xb6s suomalaisia vastaan It\xc3\xa4-Karjalan heimosodissa._NEWLINE_Valmistuttuaan Pietarin sotakoulusta Front opiskeli viel\xc3\xa4 kolme vuotta Frunzen sotilasakatemiassa ja yleni lopulta tykist\xc3\xb6divisioonan varakomentajaksi. H\xc3\xa4n tuli tunnetuksi my\xc3\xb6s tarkka-ampujana, joka voitti useita palkintoja puna-armeijan kilpailuissa. Front suoritti useita jatkokursseja yleten lopulta komissaariksi. H\xc3\xa4net valittiin my\xc3\xb6s muun muassa kommunistisen puolueen Frunzen sotilasakatemian poliittiseen toimikuntaan. My\xc3\xb6hemmin Front ty\xc3\xb6skenteli opettajana puolueen eri oppilaitoksissa, kuten Kominternin alaisuudessa toimineessa kansainv\xc3\xa4lisess\xc3\xa4 Lenin-koulussa. H\xc3\xa4n kuului my\xc3\xb6hemmin Jugoslavian johtoon nousseen Josip Broz Titon alaisuudessa olleeseen opettajien ryhm\xc3\xa4\xc3\xa4n. Front oli my\xc3\xb6s l\xc3\xa4heisiss\xc3\xa4 v\xc3\xa4leiss\xc3\xa4 Neuvostoliitossa olleiden suomalaisten kuten Eino Rahjan, Poika Tuomisen ja Otto Wille Kuusisen kanssa._NEWLINE_Vuonna 1937 Front siirrettiin yksik\xc3\xb6\xc3\xb6n, joka oli sijoitettu T\xc5\xa1itaan l\xc3\xa4helle Mongolian rajaa. Hein\xc3\xa4kuussa 1937 h\xc3\xa4n sai kutsun Moskovaan, jossa h\xc3\xa4net m\xc3\xa4\xc3\xa4r\xc3\xa4ttiin l\xc3\xa4htem\xc3\xa4\xc3\xa4n tiedusteluretkelle Mongoliaan selvitt\xc3\xa4m\xc3\xa4\xc3\xa4n japanilaisten ja T\xc5\xa1iang Kai-\xc5\xa1ekin hallituksen kiinalaisten joukkojen toimintaa. H\xc3\xa4n palveli Mongoliaan sijoitettuja ven\xc3\xa4l\xc3\xa4isi\xc3\xa4 joukkoja komentaneen kenraali Ivan Konevin esikunnassa ja teki 1937\xe2\x80\x931938 useita tiedusteluretki\xc3\xa4 eri puolille Mongoliaa.\n_START_SECTION_\nLoikkaus Japanin armeijaan\n_START_PARAGRAPH_\nKev\xc3\xa4\xc3\xa4ll\xc3\xa4 1938 From alkoi kokea oman asemansa uhatuksi saatuaan kuulla useiden suomalaisten joutuneen Stalinin vainojen uhreiksi. H\xc3\xa4n p\xc3\xa4\xc3\xa4tti lopulta paeta rajan yli Kiinaan. Front ylitti Kiinan rajan 26. toukokuuta 1938 ja antautui muutaman p\xc3\xa4iv\xc3\xa4n kuluttua Kalganissa japanilaisille. H\xc3\xa4n aikoi palata takaisin Suomeen, mutta toisen maailmansodan puhkeaminen teki t\xc3\xa4m\xc3\xa4n mahdottomaksi. H\xc3\xa4n k\xc3\xa4vi kuitenkin pari kertaa sodan aikana Suomen suurl\xc3\xa4hetyst\xc3\xb6ss\xc3\xa4 Tokiossa. Front j\xc3\xa4i Mant\xc5\xa1uriaan, jossa h\xc3\xa4n oleskeli japanilaisen Kwantungin armeijan p\xc3\xa4\xc3\xa4majassa. Front muun muassa avusti neuvonantajana japanilaisia n\xc3\xa4iden sotatoimissa Kuomintangin kiinalaisia joukkoja vastaan. Vuonna 1945 toisen maailmansodan p\xc3\xa4\xc3\xa4tytty\xc3\xa4 Euroopassa Front laati japanilaisille arvion siit\xc3\xa4, kuinka nopeasti ven\xc3\xa4l\xc3\xa4iset pystyiv\xc3\xa4t siirt\xc3\xa4m\xc3\xa4\xc3\xa4n joukkojaan Kaukoit\xc3\xa4\xc3\xa4n aloittaakseen hy\xc3\xb6kk\xc3\xa4yksen japanilaisia vastaan. Frontin arvio oli, ett\xc3\xa4 hy\xc3\xb6kk\xc3\xa4ys voisi alkaa elokuun alkupuolella 1945, mik\xc3\xa4 osuikin oikeaan.\n_START_SECTION_\nViimeiset vaiheet\n_START_PARAGRAPH_\nSodan j\xc3\xa4lkeen Front onnistui palaamaan Yhdysvaltain kautta Eurooppaan ja asui viimeiset vuotensa Tukholmassa. Vuonna 1969 Front antoi Nyrkkiposti-lehdelle haastattelun, jossa h\xc3\xa4n kertasi el\xc3\xa4m\xc3\xa4nvaiheitaan ja kertoi sairastavansa sy\xc3\xb6p\xc3\xa4\xc3\xa4. Front kuoli Ruotsissa kes\xc3\xa4ll\xc3\xa4 1970. H\xc3\xa4nen kaksiosaiset muistelmansa julkaistiin postuumisti vuosina 1970 ja 1971. Ne sis\xc3\xa4lt\xc3\xa4v\xc3\xa4t kuitenkin runsaasti ep\xc3\xa4tarkkuuksia sek\xc3\xa4 v\xc3\xa4\xc3\xa4ri\xc3\xa4 tietoja ja vihjailuja suomalaisten tekemisist\xc3\xa4 Neuvostoliitossa.'